《霹雳琴》
宋代·李廌

老桐初无异，憔悴辈散木。
良材固自信，终岁委空谷。
孤根听霜霰，厥命寄樵牧。
虽云具宫徵，谁意望琴筑。
天公怜冤愤，霹雳驱怪伏。
蛟龙出苍干，电火燃裂腹。
造物一愍吊，为惠在反覆。
神驰变废物，瞻赏改旧目。
裂为君子琴，日奏太古曲。
因知物兴废，尚尔转祸福。
志士抱孤操，来者怳未卜。
壮年昧筹算，奚用定荣辱。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。